**46. sz. előterjesztés**

**Minősített szótöbbség**

**Előterjesztés Fácánkert Község Önkormányzata Képviselő-testületének 2020. augusztus 13-i rendkívüli ülése III. napirendi pontjához**

**Döntés a szociális célú vásárlási utalvány bevezetéséről szóló önkormányzati rendelet megalkotásáról**

**Előadó:** Ezerné dr. Huber Éva jegyző

**Tisztelt Képviselő-testület!**

Fácánkert Község Önkormányzata Képviselő-testületének a szociális igazgatás és szociális ellátások helyi szabályozásáról szóló 2/2015. (II.27.) önkormányzati rendelete (továbbiakban: Rendelet) tartalmazza az önkormányzat által nyújtható szociális alapú támogatásokat.

A Képviselő-testület 2020. július 14-i ülésén tárgyalta a Rendelet módosításáról szóló előterjesztést.

A Képviselő-testület a Rendelet módosításával egyetértett, azonban a tervezet átdolgozását kérte oly módon, hogy a bevezetésre kerülő, oltáshoz nyújtott települési támogatás utalvány formájában kerüljön kifizetésre.

Ezen ellátási forma bevezetéséhez szükséges a szociális célú vásárlási utalvány bevezetéséről rendeletet alkotni, mely az utalványra vonatkozó részletes szabályokat tartalmazza.

Ezen rendelet határozná meg:

* mely támogatások nyújthatók utalvány formájában: javaslom más támogatási formáknál is lehetővé tenni az utalványban történő kifizetést, amennyiben később erre igény lenne, úgy nem kell már a rendeletet módosítani,
* mire használható fel az utalvány,
* az utalvány tartalmi elemeinek leírását.

A jogalkotásról szóló 2010. évi CXXX. törvény (továbbiakban: Jat.) 17.§.-a kötelezővé teszi jogszabály előzetes hatásvizsgálatát. Mellékelt rendelet-tervezetre vonatkozó előzetes hatásvizsgálat:

a) Társadalmi, gazdasági, költségvetési hatása: A rendelet-tervezet elfogadása többletkiadással nem jár, elfogadásának elmaradása esetén más rendelet alkalmazása válik lehetetlenné.

b) Környezeti és egészségi következményei: Nem releváns.

c) Adminisztratív terheket befolyásoló hatása: Nincs.

d) A jogszabály megalkotásának szükségessége, a jogalkotás elmaradásának várható következményei: A rendelet hiányában nem lehetséges utalvány formájában támogatást nyújtani.

e) A jogszabály alkalmazásához szükséges személyi, szervezeti, tárgyi és pénzügyi feltételek: A jogszabály megalkotásához szükséges ezen feltételek rendelkezésre állnak.

Fentiekre való tekintettel kérem a Tisztelt Képviselő-testületet, hogy tárgyalja meg az előterjesztést és fogadja el a rendelet-tervezetet.

**Fácánkert, 2020. július 22.**

 **Ezerné dr. Huber Éva**

 **jegyző**

**Az előterjesztést készítette:** dr. Nemes Margit aljegyző

**A napirendhez meghívottak köre:** -